Bridŝterno

La **Bridŝterno** aŭ **Bridoŝterno** (*Onychoprion anaethetus*, iam *Sterna anaethetus* - vidu Bridge *et al.*, 2005) estas marbirdo de la familio de Laredoj kaj subfamilio de Ŝternenoj. La nomo kaj vorto “brido” venas de la fakto ke tiu specio montras blankajn frunton kaj vizaĝon kaj meze de ili nigran bridon aŭ strion de la beko tra la okulo ĝis la nuko.

## Disvastiĝo 
Ĝi estas birdo de tropikaj oceanoj. La subspecio de la Atlantiko *melanopters* reproduktiĝas en Meksiko, Karibio kaj okcidenta Afriko, malofte en tre specifaj lokoj de Mediteraneo; aliaj rasoj ĉeestas en teritorioj de Arabio kaj de Sudorienta Azio kaj Aŭstralazio, sed la preciza nombro de validaj subspecioj estas ankoraŭ pridiskutata.

Tiu birdo estas migranta kaj disiĝema, vintrante amplekse tra tropikaj oceanoj. Ĝi havas markite pli maran kutimaron kompare kun plej granda parto de ŝternoj. Tiu specio estas rara vaganto en okcidenta Eŭropo.

## Kutimoj 
[eta|Ovo de *Onychoprion anaethetus* - [MHNT]]
Bridoŝterno reproduktiĝas en kolonioj en rokaj insuloj. Ĝi nestas en engrunda truo kie la ino demetas nur unu ovon. La specio maturiĝas nur post 6 aŭ 7 jaroj, sed vivas eĉ pli ol 30 jarojn. Ambaŭ gepatroj kovas dum unu monato laŭvice de 5 tagoj. La idoj sendependiĝas post du monatoj, sed ankoraŭ la gepatroj manĝigas ilin kelkajn semajnojn.

Ĝi manĝas per plonĝado sur fiŝojn en maraj medioj, sed ĝi ankaŭ plukas el la surfaco kiel la Nigra ŝterno kaj la Mevbeka ŝterno. Ĝi plej ofte plonĝas rekte kaj ne laŭ ŝtupoj kiel la Arkta ŝterno. Propono de fiŝo farita de la masklo al la ino estas parto de la ceremonio de pariĝado.

Dum reproduktado la specio estas bruema, sed pli silentema poste.

## Aspekto 
Tiu estas eta ŝterno, 30–36&nbsp;cm longa kun enverguro de 77–81&nbsp;cm, simila al la Hirunda ŝterno laŭ grando, sed pli fortika. Flugiloj kaj tre forkoforma vosto estas longaj kaj ĝi havas malhelajn grizajn suprajn partojn kaj blankajn subajn partojn tre kontraste. Frunto kaj supraokulo estas blankaj kaj rimarkinde enkadrigas la malhelan strion ekde la nigra beko tra la okulo ĝis la ankaŭ nigra nuko. Ankaŭ krono kaj kruroj estas nigraj. Junuloj de Bridoŝterno estas skvamecaj grizaj supre kaj palaj sube.

Bridoŝterno ne konfuzeblas kun iu ajn ŝterno escepte la simila malheldorsa Fulga ŝterno. Bridoŝterno estas pli heldorsa ol tiu specio kaj havas pli mallarĝan kaj longan ĝis malantaŭokule blankan frunton kaj helan kolumon subnuke.

## Bildaro

File:Bridledtern1.jpg|En nereprodukta plumaro
File:Bridled Tern.jpg|Bridŝterno, ĉe birdarejo
File:bridled_tern.jpg|Junulo ĉe insulo Lady Elliot, Kvinslando, Aŭstralio
File:Bridled Tern flight LEI jan08.JPG|Dumfluge ĉe insulo Lady Elliot, Kvinslando, Aŭstralio
File:Juvenile Bridled Tern Splashing.jpg|Junulo bane ĉe Bestoĝardeno Perto
File:Bridled tern (Onychoprion anaethetus) Oct 2011 Karnataka Pelagic Udupi flight scape.jpg|Junulo aŭ plenkreskulo kun nereprodukta plumaro elflugante el marrubaĵo dum marekspedicio ĉe Malpe
Bridled tern (Onychoprion anaethetus antarcticus) after dive composite.jpg|*O. a. antarcticus* postplonĝe
File:Bridled Tern from the Crossley ID Guide Britain and Ireland.jpg|Artaĵo
File:Bridled Tern (Onychoprion anaethetus) with egg in nest under boardwalk steps at Penguin Island, November 2022 02.jpg|Kun ovo en nesto sub ŝtuparo en Pingveninsulo (Okcidenta Aŭstralio)

## Vidu ankaŭ 
* Malgranda Tobago

## Referencoj 
* 
* Bridge, E. S.; Jones, A. W. & Baker, A. J. (2005): A phylogenetic framework for the terns (Sternini) inferred from mtDNA sequences: implications for taxonomy and plumage evolution. *Molecular Phylogenetics and Evolution* **35**: 459–469. PDF plena teksto
* Bull, John L.; Farrand, John Jr.; Rayfield, Susan & National Audubon Society (1977): *The Audubon Society field guide to North American birds, Eastern Region*. Alfred A. Knopf, New York. ISBN 0-394-41405-5
* Collinson, M. (2006). Splitting headaches? Recent taxonomic changes affecting the British and Western Palaearctic lists. *British Birds* **99**(6): 306-323.
* Olsen, Klaus Malling & Larsson, Hans (1995): *Terns of Europe and North America*. Christopher Helm, London. ISBN 0-7136-4056-1

## Eksteraj ligiloj 
* Franclingva ejo pri Bridŝterno

Kategorio:Birdoj de Ameriko
Kategorio:Onychoprion
Kategorio:Marbirdoj